रूखे और बेजान होंगे, ढीली चोटी बांधकर सोएं, लौट आएगी चमक
चोटी बांधने से बाल कम टूटते हैं, लेकिन बालों को बार-बार कसकर खींचकर चोटी बनाते हैं, तो बाल झड़ने लग सकते हैं। नए-नए हेयर स्टाइल बनाने से भी बाल टूटते हैं। इसे ट्रैक्शन एलोप्सिया कहते हैं। जो बालों की जड़ों की स्किन को नुकसान पहुंचाते हैं।
गलत लाइफ स्टाइल की वजह से बाल बेजान हो जाते हैं और झड़ने लगते हैं। इसलिए बहुत जरूरी है कि हम अपने बालों का ज्यादा से ज्यादा ख्याल रखें ताकि बाल स्वस्थ रहें।
मानसून में उमस भरी गर्मी की वजह से खूब पसीना निकलता है जो बालों का दुश्मन का है। बालों में पसीना न रहे इसके लिए ज्यादातर महिलाएं अपने बालों को खुला रखती हैं।
हालांकि, महिलाओं को यह कशमकश होती है कि वो रात में बाल बांधकर सोएं या खोलकर। बालों की सेहत को बरकरार रखने और उससे जुड़े कुछ देसी नुस्खों के बारे आयुर्वेदाचार्य डॉ. सिद्धार्थ सिंह से जानते हैं।
डॉ सिंह कहते हैं कि बाल खोलकर सोने से बाल टूटने समेत और भी कई समस्याएं बढ़ जाती हैं। इसलिए बाल बांधकर सोना ही बेहतर है और ये बात तो आपने खुद ही महसूस की होगी कि बाल खोलकर सोने से सुबह तकिए पर ज्यादा बाल होते हैं। और जब बाल बांधकर सोती हैं तो बाल कम टूटते हैं।
बालों का रूखापन बढ़ जाता है, दिखते हैं बेजान
डॉ सिंह कहते हैं बाल खोलकर सोने से बालों में रूखापन हो जाता है जिससे बाल बेजान से लगते है। क्योंकि बालों की नमी तकिया ले लेता है, जिस वजह से बाल रुखे और बेजान से हो जाते हैं। और सुबह जब सोकर उठते हैं तब तकिए के चारों तरफ बाल टूटे पड़े रहते हैं। इसलिए कोशिश करें कि अपने बाल बांधकर सोएं।
रात में सोने से पहले बालों में स्कार्फ बांधें
बाल खोलकर सोते हैं तो बाल बेतरतीब तरीके से बिखरे होते हैं। क्योंकि बालों की नमी खत्म हो जाती है और जिसके कारण बाल रूखे हो जाते हैं। इसलिए रात को सोते समय साटन का स्कार्फ बालों में बांधकर सोएं। इससे आपके बाल सुरक्षित रहेंगे।
सोने से पहले बालों में करें कंघी, लौट आएगी चमक
रात को सोने से पहले बालों में कंघी जरूर करें। ऐसा करने से बाल उलझेंगे नहीं। और जब बाल उलझेंगे ही नहीं तो टूटेंगे भी नहीं। दूसरा फायदा ये है कि कंघी करने से आपके बालों में लगा तेल ऊपर से लेकर नीचे तक पहुंचेगा। जिससे बालों को पूरा पोषण मिलेगा। बालों में कंघी करने के बाद बालों को बांध लें।
हफ्ते में दो बार बालों का करें मसाज, ब्लड सर्कुलेशन बढ़े
हफ्ते में दो बार बालों में तेल लगाकर मसाज करें। मसाज करके सोने से बालों में चमक और स्कैल्प में ब्लड सर्कुलेशन बढ़ता है, जिससे बालों को सभी जरूरी पोषण मिलते हैं। साथ ही तनाव भी कम होता है। बाल झड़ने का एक कारण तनाव भी है। इसलिए बालों की अच्छे से मसाज कीजिए और फिर बालों को अच्छे से बांध लीजिए।
बालों को ज्यादा टाइट न बांधें, ढीला रखें
रात को बाल बांधकर सोने के कई फायदे हैं। लेकिन बाल बांधते समय इस बात का ध्यान दें कि बालों को ज्यादा टाइट न बाधें। उन्हें ढीला रखें। ताकि आपको सोने में दिक्कत न हो। बाकी ये सब आपकी अपनी इच्छा पर निर्भर है कि आप किस तरह बाल रखकर सोना चाहते हैं।
चोटी बांधने से बालों की सेहत सही रहती है
बाल खोलकर सोने से नुकसान की वजह से ही बचपन में दादी-नानी हमेशा बालों पर तेल लगाकर चोटी बांधने की नसीहत देती रहती थीं। लेकिन आज के दौर में ज्यादातर लड़कियों को खुले बाल रखना ही पसंद है।
जिसका नतीजा बाल टूटते और बेजान होते हैं। लेकिन क्या आप जानती हैं कि बालों को बांधने से बाल कमजोर नहीं, बल्कि मजबूत बनते हैं। इससे बालों की जड़ें भी मजबूत होती हैं। आइए जानते हैं बालों को बांधकर रखने के फायदे।
कम झड़ते हैं बाल: चोटी बनाकर सोने से बाल कम टूटते और मजबूत बनते हैं। बालों में तेल लगाकर हल्के हाथ से बालों की चोटी बना लें। इससे बाल सुलझे रहेंगे और टूटेंगे नहीं।
दो मुंहे बालों से छुटकारा: बालों की चोटी बनाने से दो मुंहे बाल कम हो जाते हैं। चोटी बालों को तेज धूप और धूल मिट्टी से भी बचाने में मदद करती है।
चोटी बनाने से लंबे होते हैं बाल: तेल लगाकर चोटी बनाने से बाल जल्दी लंबे होते है। बालों में खिंचाव भी कम होता है।
बालों में नमी: चोटी बनाने से बालों में नमी रहती है, जिससे बालों को पोषण मिलता है। बालों को ज्यादा पोषण देने के लिए बादाम और नारियल तेल का इस्तेमाल भी कर सकती हैं। चोटी बनाने से बालों में पोषण बंद हो जाता है, जो बालों की जड़ों को आराम देता है।
खबर में आगे बढ़ने से पहले पोल के माध्यम से अपनी राय साझा करते चलिए...
खुले बालों में न सोने के वैज्ञानिक कारण
रात में बालों को खोलकर सोने से बाल और तकिए के बीच रगड़ होती है, जिससे बाल टूटते हैं। बाल रात में खुले होने पर ये ज्यादा उलझ जाते हैं और उनकी जड़ें कमजोर होने लगती हैं। बाल चेहरे पर भी आते हैं, जिससे नींद में भी परेशानियों के साथ स्किन प्रॉब्लम हो सकती है।
अमेरिकन एकेडमी डर्मेटोलॉजी एसोसिएशन की वेबसाइट पर प्रकाशित एक रिपोर्ट में बताया गया है कि पोनीटेल या ब्रेट यानी चोटी को बांधने से बाल कम टूटते हैं, लेकिन बालों को बार-बार कसकर खींचकर चोटी बनाते हैं, तो बाल झड़ने लग सकते हैं। नए-नए हेयर स्टाइल बनाने से भी बाल टूटते हैं। इसे ट्रैक्शन एलोप्सिया कहते हैं। जो बालों की जड़ों की स्किन को नुकसान पहुंचाते हैं।
डिस्क्लेमर: आर्टिकल में दी गई जानकारी महज सलाह है। यह किसी भी तरह से योग्य चिकित्सा राय का विकल्प नहीं है। अधिक जानकारी के लिए एक्सपर्ट से सलाह लें। 